E re ka Mmopi a ka tswa a ne a bua ka kwena fa a re “Lefiathane,” o ne a dirisa “kgosi [eno] e e okametseng dibatana tsotlhe tse dikgolo,” go ruta motlhanka wa gagwe Jobe thuto e e botlhokwa. (Jobe 41:1, 34, NW) Se se ile sa diragala mo e ka nnang dingwaga di le 3 500 tse di fetileng kwa nageng ya kwa Use, e gongwe e ka tswang e le kwa bokone jwa Arabia. Fa Modimo a ntse a tlhalosa sebopiwa seno, o ne a raya Jobe a re: “Ga go na ope yo o pelokgale ya go e kgotla; mme foo yo o ka emang fa pele ga me e mang?” (Jobe 41:10) Go ntse jalo ruri! Fa e le gore re tshaba kwena, re tshwanetse ra bo re boifa thata jang go bua kgatlhanong le Ene yo o e bopileng! Jobe o ne a supa gore o anaanela thuto eno ka go ipolela molato wa gagwe.—Jobe 42:1-6.